Christine McVie

Christine Anne McVie (Bouth, Lancashire, 1943ko uztailaren 12a - Londres, 2022ko azaroaren 30a), Christine Anne Perfect jaiotza izenez, ingeles abeslari eta musikaria izan zen. Ezaguna da, batez ere, Fleetwood Mac taldeko bokalista eta teklatu-jotzailea izan zelako.

Bizitza 
Anne Christine Perfect Ingalaterrako Bouth herrian jaio zen, Ingalaterrako ipar-mendebaldean, 1943ko uztailaren 12an, baina Smethwicken hazi zen, Birminghametik gertu. Oso gazterik hasi zen pianoa jotzen, aita irakasle zuela. Hamabost urterekin, Fats Dominoren musika ezagutu ondoren, blueserako interesa piztu zitzaion. 

Bigarren hezkuntza amaitutakoan, eskultura ikasi zuen Birminghameko Moseley School of Art-en. Garai hartan, duoa osatu zuen Spencer Davisekin, baina iraupen txikikoa izan zen. 1966an, ikasketak finitu ondoan, Londresera aldatu eta erakusleiho-atontzaile jardun zuen lanean. Hurrengo urtean, Chicken Shack blues taldean sartu zen, teklatu-jotzaile eta abeslari aritzeko. 1969an utzi zuen taldea, John McVie Fleetwood Maceko baxu-jotzailearen ezkondu eta gero.

1970eko hamarkadaren hasieran sartu zen Fleetwood Macen. Blues taldea izatetik zetorren Fleetwood Mac, baina lehenik Christine McVie eta ondoren Stevie Nicks eta Lindsey Buckingham bandan sartu zirenean, haren soinua erabat aldatu zen, eta pop eta rock melodikora jo zuen bete-betean. Garai hartakoak dira Rumours (1977) —historian gehien saldutako diskoetako bat—, Tusk (1979), Mirage (1982) eta Tango in the Night (1987). Taldearen abestietako batzuk idatzi zituen, hala nola, "You Make Loving Fun", "Don't Stop" edota "Little Lies" (Eddy Quintelarekin batera).

1998tik 2014ra, Fleetwood Macetik kanpo egon zen eta bakarkako bi album argitaratu zituen. 2022ko azaroaren 30ean hil zen, Londresen. Taldeko lagunek ohar baten bitartez agurtu zuten: "Bakana eta berezia zen, eta neurriz kanpoko talentua zuen. Talde batean edonork izan lezakeen musikari onena izan zen, eta baita bizitzan izan litekeen adiskiderik onena ere".

Diskografia

Bakarka 
1970 - Christine Perfect 
1984 - Christine McVie
2004 - In the Meantime
2017 - Lindsey Buckingham Christine McVie, Lindsey Buckinghamekin

Chicken Shackekin 
1968 - Forty Blue Fingers, Freshly Packed And Ready To Serve
1969 - OK Ken

Fleetwood Macekin 
1971 - Future Games
1972 - Bare Trees
1973 - Penguin
1973 - Mystery to Me 
1974 - Heroes Are Hard to Find 
1975 - Fleetwood Mac
1977 - Rumours
1979 - Tusk
1982 - Mirage
1987 - Tango in the Night
1990 - Behind the Mask
1995 - Time
1999 - The Dance

Bildumak 
1977 - Albatross

Erreferentziak

Kanpo estekak 

Lancashire konderriko jendea
Fleetwood Mac
Ingalaterrako abeslariak
Emakume abeslariak
Ingalaterrako piano-jotzaileak
Londresen hildakoak